Document ID: 31995R1462

KOMMISSIONENS FORORDNING (EF) Nr. 1462/95 af 27. juni 1995 om åbning og forvaltning af et toldkontingent for import for ungtyre til opfedning (1. juli 1995 til 30. juni 1996)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 424/95 (2), særlig artikel 12, stk. 1 og 4,
under henvisning til Rådets forordning (EF) nr. 3290/94 af 22. december 1994 om de tilpasninger og overgangsforanstaltninger, der er nødvendige i landbrugssektoren for gennemførelsen af de aftaler, som er indgået under de multilaterale handelsforhandlinger i Uruguay-rundens regi (3), særlig artikel 3, og
ud fra følgende betragtninger:
I henhold til WTO-aftalen har Fællesskabet forpligtet sig til at åbne et årligt kontingent for import af 169 000 ungtyre til opfedning; der bør fastsættes gennemførelsesbestemmelser for kontingentåret 1995/96, der begynder den 1. juli 1995;
i henhold til artikel 12, stk. 2, i forordning (EØF) nr. 805/68 bør der ved forvaltningen af kontingentet tages hensyn til det traditionelle mønster i handelen med de pågældende dyr;
der bør tages hensyn til forsyningsbehovene i visse områder af Fællesskabet, hvor der er et meget stort underskud af hornkvæg til opfedning; da disse behov især gør sig gældende i Italien og Grækenland, bør der først og fremmest sættes ind på at dække efterspørgslen i disse to medlemsstater;
for at sikre en gradvis overgang fra de ordninger, der er baseret på den såkaldte forsyningsopgørelse, til ordningerne i forbindelse med det nuværende toldkontingent, bør der fastsættes passende bestemmelser, især ved en videreførelse af metoden til fordeling mellem de traditionelle importører og de erhvervsdrivende, der kan dokumentere, at de er aktivt engageret i handel med levende dyr med tredjelande;
som led i gennemførelsen af WTO-aftalen bør gennemførelsesbestemmelserne til ordningen med importlicenser i oksekødssektoren, der for øjeblikket er fastsat ved Kommissionens forordning (EØF) nr. 2377/80 (4), senest ændret ved forordning (EF) nr. 1084/94 (5), ændres inden den 1. juli 1995; for at undgå praktiske problemer ved anvendelsen af det nuværende toldkontingent bør forordning (EØF) nr. 2377/80 ikke finde anvendelse; der bør i stedet vedtages særlige bestemmelser vedrørende importlicenserne for nævnte kontingent; disse særlige bestemmelser bør have forrang for bestemmelserne i Kommissionens forordning (EØF) nr. 3719/88 (6), senest ændret ved forordning (EF) nr. 1199/95 (7);
i henhold til artikel 9, stk. 1, i forordning (EØF) nr. 805/68 skal der ved import til Fællesskabet af levende dyr under det nuværende toldkontingent fremlægges en importlicens; anvendelsen af dette toldkontingent kræver nøje overvågning af importerne og effektiv kontrol af deres anvendelse og destination; det er derfor nødvendigt, at importen finder sted i den medlemsstat, der har udstedt importlicensen;
der bør stilles sikkerhed for at garantere, at dyrene opfedes i mindst 120 dage i dertil udpegede produktionsenheder; sikkerhedsbeløbet bør fastsættes under hensyn til forskellen mellem de toldsatser, der gælder inden for og uden for kontingentet;
Rådets forordning (EØF) nr. 990/93 (8), forbyder handel mellem Det Europæiske Fællesskab og Republikkerne Serbien og Montenegro; disse republikker bør derfor ikke være omfattet af denne forordning;
Kommissionens forordning (EØF) nr. 612/77 (9), senest ændret ved forordning (EØF) nr. 1121/87 (10), bør ophæves;
Forvaltningskomitéen for Oksekød har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
1. Der åbnes et toldkontingent for perioden 1. juli 1995 til 30. juni 1996 på 169 000 levende ungtyre henhørende under KN-kode 0102 90 05, 0102 90 29 eller 0102 90 49 og bestemt til opfedning i Fællesskabet.
2. Importtolden for det i stk. 1 omhandlede kontingent er 582 ECU/ton +16 % af værdien. Anvendelsen af denne toldsats er betinget af, at de importerede dyr opfedes i importmedlemsstaten i en periode på mindst 120 dage.
Omregningssatsen for tolden udtrykt i ecu er den sats, der er gældende i henhold til den fælles toldtarif på importdatoen.
3. I denne forordning forstås ved importdatoen den dato, hvor angivelsen med henblik på overgang til fri omsætning antages.
Artikel 2
1. De i artikel 1, stk. 1, omhandlede mængder fordeles således mellem nedennævnte medlemsstater:
TABELPOSITION
2. Inden for hver af de mængder, der er anført i stk. 1, litra a) og b):
- gives der for 80 % af mængden importrettigheder direkte til de importører, der kan dokumentere, at de har importeret dyr i henhold til de i bilaget anførte forordninger i løbet af de sidste tre kalenderår; den tildelte mængde dyr afhænger af antallet af dyr, der blev importeret i de pågældende tre år
- gives der for 20 % af mængden importrettigheder direkte til de erhvervsdrivende, der godtgør, at de i 1994 eksporterede og/eller importerede mindst 50 levende dyr henhørende under KN-kode 0102 90, eksklusive import i henhold til de i litra b) i bilaget anførte forordninger, til/fra lande, der for dem var tredjelande pr. 31. december 1994.
Ansøgninger om importrettigheder:
- forelægges i Italien for de mængder, der er anført i stk. 1, litra a)
- forelægges i Grækenland for de mængder, der er anført i stk. 1, litra b).
3. De mængder, der er anført i stk. 1, litra c), tildeles erhvervsdrivende, der godtgør, at de i 1994 eksporterede og/eller importerede mindst 50 levende dyr henhørende under KN-kode 0102 90 til/fra lande, der for dem var tredjelande pr. 31. december 1994.
Ansøgninger om importrettigheder forelægges i den medlemsstat, bortset fra Italien og Grækenland, hvor ansøgeren er opført i momsregistreret.
4. De mængder, der omhandles i stk. 2, første afsnit, andet led, og i stk. 3, fordeles mellem de erhvervsdrivende, der kommer i betragtning i forhold til de mængder, som de har ansøgt om.
5. Bevis for import og/eller eksport fremlægges udelukkende ved hjælp af tolddokumenter vedrørende overgang til fri omsætning eller eksportdokumenter. Med Kommissionens tilladelse kan Østrig, Sverige og Finland i givet fald acceptere alternative former for bevis.
Medlemsstaterne kan acceptere behørigt bekræftede kopier af nævnte dokumenter, hvis ansøgeren på en for myndighederne tilfredsstillende måde kan godtgøre, at det var ham umuligt at fremskaffe de originale dokumenter.
Artikel 3
1. Erhvervsdrivende, som ikke længere drev handel med levende kvæg den 1. januar 1995, kommer ikke i betragtning ved anvendelsen af denne forordning.
2. Hvis flere virksomheder, der hver især har rettigheder i henhold til artikel 2, stk. 2, første afsnit, sammenlægges, har den sammenlagte virksomhed de samme rettigheder som de virksomheder, der indgår i sammenlægningen.
Artikel 4
1. En ansøgning om importrettigheder er kun gyldig, hvis den indgives af en erhvervsdrivende, der er opført i et nationalt momsregister.
2. En ansøgning om importrettigheder må ikke overstige de disponible mængder.
Hvis en ansøger indgiver mere end én ansøgning for nogen enkelt kategori i artikel 2, stk. 2 og 3, tages ingen af disse ansøgninger i betragtning.
3. Med henblik på artikel 2, stk. 2 og 3, skal hver ansøgning være myndighederne i hænde senest den 30. juni 1995 ledsaget af de nødvendige beviser.
4. Når det gælder ansøgninger i henhold til artikel 2, stk. 3, sender medlemsstaterne, efter kontrol af dokumenterne, senest den 14. juli 1995 Kommissionen en liste over ansøgerne og de mængder, der er ansøgt om.
Kommissionen træffer snarest muligt afgørelse om, i hvilket omfang ansøgningerne kan godkendes. Hvis de mængder, der ansøges om, overstiger de disponible mængder, nedsætter Kommissionen de mængder, der er ansøgt om, med en fast procentsats.
Artikel 5
1. Ved import af dyr, der er tildelt importrettigheder for, skal der fremlægges en importlicens.
2. Licensansøgninger kan kun indgives:
- i den medlemsstat, hvor ansøgningen om importrettigheder blev indgivet
- af de erhvervsdrivende, som har fået tildelt importrettigheder i henhold til artikel 2 og 4.
3. Den i artikel 14 i forordning (EØF) nr. 3719/88 omhandlede sikkerhed for licenser fastsættes til 3 ECU pr. dyr.
Omregningssatsen for nævnte sikkerhed er den sats, der er gældende i henhold til den fælles toldtarif på datoen for indgivelsen af licensansøgningen.
4. Licenser udstedes fra den 1. juli til den 31. december 1995 for højst 50 % af de tildelte importrettigheder. Importlicenser for de resterende mængder udstedes fra den 2. januar 1996.
5. Licensansøgningen og selve licensen skal indeholde følgende:
a) i rubrik 8 oprindelseslandet
b) i rubrik 16 følgende KN-koder: 0102 90 05, 0102 90 29, 0102 90 49
c) i rubrik 20 følgende angivelse:
»Levende ungtyre med en vægt på under 300 kg pr. dyr (forordning (EF) nr. 1462/95)/licens gyldig i . . . (udstedende medlemsstat)«.
6. Importlicensen giver ikke ret til import af dyr med oprindelse i Republikkerne Serbien og Montenegro.
Artikel 6
1. Import af de pågældende dyr skal finde sted i den medlemsstat, der udsteder importlicensen.
2. Importøren skal på tidspunktet for indførelsen skriftligt forpligte sig til inden en måned at give myndighederne underretning om den eller de bedrifter, hvor ungtyrene opfedes.
3. Importøren skal på tidspunktet for indførelsen stille en sikkerhed på 785 ECU pr. ton over for den kompetente myndighed, der garanterer, at de importerede dyr vil blive opfedet i importmedlemsstaten i en periode på mindst 120 dage regnet fra importdatoen.
Omregningssatsen for nævnte sikkerhed omregnes efter den sats, der er gældende i henhold til den fælles toldtarif på importdatoen.
4. Medmindre der er tale om force majeure, frigives sikkerheden kun, hvis der over for den kompetente myndighed i importmedlemsstaten fremlægges bevis for, at ungtyrene:
a) er blevet opfedet i den eller de bedrifter, der er angivet i henhold til stk. 2
b) ikke er blevet slagtet inden udløbet af en periode på 120 dage regnet fra importdatoen, eller
c) er blevet slagtet inden udløbet af denne periode af sundhedsmæssige grunde eller er døde som følge af sygdom eller ulykke.
Sikkerheden frigives, så snart dette bevis er fremlagt.
Hvis den i stk. 2 omhandlede frist ikke er blevet overholdt, nedsættes den sikkerhed, der skal frigives, dog
- med 15 %, og
- med 2 % af det resterende beløb for hver dag, hvormed fristen er blevet overskredet.
De ikke frigivne beløb fortabes og inddrages som told.
5. Hvis det i stk. 4 omhandlede bevis ikke fremlægges senest 180 dage efter importdatoen, fortabes sikkerheden og inddrages som told.
Hvis et sådant bevis ikke er blevet fremlagt inden for de nævnte 180 dage, men fremlægges inden for de 18 måneder, der følger efter disse 180 dage, tilbagebetales det fortabte beløb, nedsat med 15 % af sikkerhedsbeløbet.
6. Artikel 8, stk. 4, i forordning (EØF) nr. 3719/88 anvendes. Dog opkræves der fuld told ifølge toldtariffen for mængder, der importeres ud over dem, der er anført i importlicensen.
Artikel 7
Senest tre uger efter, at de pågældende dyr er importeret, giver importøren den kompetente myndighed, der har udstedt importlicensen, oplysning om de importerede dyrs antal og oprindelse. Denne myndighed fremsender oplysninger til Kommissionen i begyndelsen af hver måned.
Artikel 8
Importlicenser, der udstedes i medfør af denne forordning, er gyldige i 90 dage regnet fra udstedelsesdatoen. Ingen licenser er dog gyldige efter den 30. juni 1996.
Artikel 9
1. Alle dyr der importeres i henhold til denne forordning, skal identificeres:
- enten ved en tatovering med et uudsletteligt farvestof
- eller ved et officielt eller officielt godkendt øremærke, der anbringes i mindst et af dyrets ører.
2. Tatoveringen eller mærket udformes på en sådan måde, at det ved hjælp af en registrering, som den kompetente myndighed foretager ved dyrets overgang til fri omsætning, er muligt at fastslå datoen for overgangen til fri omsætning og importørens identitet.
Artikel 10
Bestemmelserne i forordning (EØF) nr. 3719/88 finder anvendelse med forbehold af bestemmelserne i denne forordning. Bestemmelserne i forordning (EØF) nr. 2377/80 finder ikke anvendelse.
Artikel 11
Forordning (EØF) nr. 612/77 ophæves. Den finder dog fortsat anvendelse for importer i henhold til Kommissionens forordning (EF) nr. 3171/94 (11) og (EF) nr. 692/95 (12).
Artikel 12
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. juni 1995.

Labels: 3
6